Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 212/15/6606	Lučenec, 27.8.2015
EEČ : 2-47-86-2015

U Z N E S E N I E

Trestná vec:	obvinený XXXXX 
Prečin:	Porušovanie ochrany rastlín a živočíchov podľa § 305 odsek 1 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
1.)
dňa 12.3.2015 v ranných hodinách v k.ú XXXXX na pozemku s parc. č. C KN  1865/105, ktorý je vedený ako trvalý trávnatý porast, bez súhlasu vlastníka pozemku a obce XXXXX, v rozpore s ust. § 47 ods. 3 zákona č. 543/2002 Z.z. o ochrane  prírody a krajiny v znení neskorších zmien a doplnení, vypílil 2 ks stromov dreviny hruška obyčajná (Pyrus pyraster) o obvode pňa 250 cm a 142 cm a dĺžkach 10 a 15 m, čím pre správcu pozemku pozemkové spoločenstvo, Urbárska spoločnosť Ábelová, Laurínska 111, Badín, IČO: 45022321 spôsobil škodu na drevnej hmote vo výške 580,00 € a Slovenskej republike, zastúpenej Okresným úradom Lučenec, odbor starostlivosti o životné prostredie spoločenskú škodu vo výške 2.752,56 € a 

2.)
dňa 14.3.2015 v čase od 12.00 hod. do 15.30 hod.  v k.ú  XXXXX v lesnom poraste na pozemku  s parcelným  č. C KN  1865/85, ktorý je súčasťou lesného pôdneho fondu,  bez povolenia vydaného podľa zákona  č. 326/2005 Z.z. o lesoch v znení neskorších zmien a doplnení, vypílil 6 ks stromov dreviny agát biely (Robinia pseudoacacia) o priemeroch pňa 10-25 cm a dĺžkach 4 až 5 m, ktoré naložil do vozidla Ford Tranzit ev. č. LC 504 BA a chcel ho odviesť do miesta bydliska a použiť na kúrenie pre vlastnú potrebu, pričom bol pristihnutý hliadkou polície, čím pre správcu pozemku pozemkové spoločenstvo Urbársku spoločnosť XXXXX spôsobil majetkovú škodu vo výške 30,00 €

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
	Uznesením povereného príslušníka Obvodného oddelenia PZ Lovinobaňa („ďalej aj poverený príslušník PZ“) bolo podľa § 199 ods. 1 Tr. por. dňa  27.05.2015 pod sp. zn. ČVS: ORP-514/LO-LC-2015 začaté trestné stíhanie a súčasne  vznesené obvinenie XXXXX pre skutky právne kvalifikované ako prečin porušovania ochrany rastlín a živočíchov podľa § 305 ods. 1 písm. c/ Tr. zák.  a prečinu krádeže podľa § 212  ods. 2 písm. d/ v štádiu pokusu  podľa § 14 ods. 1 Tr. zák., na tom skutkovom základe, ako je uvedené vo výrokovej časti tohto uznesenia. 

Poverený príslušník PZ v priebehu skráteného vyšetrovania vypočul svedka XXXXX, nar. 1993,  poškodeného XXXXX a zabezpečil záznamy o podaní vysvetlenia XXXXX, XXXXX nar. 1993, XXXXX, ohliadku miesta činu, fotodokumentáciu, vyčíslenie spoločenskej hodnoty vypílených drevín, správu Obecného úradu XXXXX, výpis z katastrálnej mapy, úmrtný list  obv. XXXXX a ďalšie. 

	Svedok XXXXX, nar. 1993, syn obvineného XXXXX po zákonnom poučení podľa § 130 ods. 1, ods. 2 Tr. por., využil svoje zákonné právo a k veci odmietol vypovedať. 

	Svedok XXXXX k veci uviedol, že je predsedom pozemkového spoločenstva XXXXX a dňa 14.3.2015 bol hliadkou polície vyrozumený, že v ich lesnom poraste v k.ú. XXXXX pri miestnej komunikácii boli pristihnutí obvinený XXXXX so svojimi synmi XXXXX, nar. 1993 a XXXXX, kde obvinený vypílil 6 ks stromu agát biely, ktoré po popílení naložil  do svojho vozidla. Po príchode na miesto ešte zistili, že dňa 12.3.2015 obvinený vypílil aj 2 ks hrušiek. Na ťažbu tohto dreva nemal obvinený od pozemkového spoločenstva žiadne povolenie ani súhlas. Čo sa týka nahradenia škody na tejto netrval, nakoľko vypílené drevo im bolo vrátené. 

Zo stanoviska obce XXXXX z 23.4.2015 vyplýva, že obec v postavení orgánu ochrany prírody obvinenému XXXXX nevydala žiadne povolenie na výrub drevín ani iný súhlas. 

Zo stanoviska Okresného úradu Lučenec,  odbor starostlivosti o životné prostredie sp. zn. OÚLC-OSZP- 2015/004309-1 z 17.4.2015 vyplýva, že spoločenská hodnota vypílených hrušiek je 2.752,56 €. Rovnako z označeného stanoviska vyplýva, že tento orgán verejnej správy nevydával v k.ú. XXXXX žiadne povolenie na výrub drevín. 

Zo záznamu o podaní vysvetlenia  obvineným XXXXX zisťujem, že dňa 12.3.2015 a 14.03.2015 vypiľoval stromy popri ceste v k.ú. XXXXX, kde najprv spílil 2 ks dreviny hruška obyčajná (12.3.2015) a následne (14.3.2015) 6 ks dreviny  agát biely, ktoré potom ako tieto spílil, skrátil na metrové kusy a za pomoci syna XXXXX ich nahodil do auta.

Z úmrtného listu č. 2344/2015 z 30.7.2015 zisťujem, že XXXXX nar. XXXXX naposledy bytom XXXXX, dňa 29.7.2015 v Lučenci zomrel. 

	Podľa § 215 odsek 1 písmeno d/ Tr.por. prokurátor zastaví trestné stíhanie, ak je neprípustné podľa § 9 Tr. por. 

	Podľa § 9 odsek 1 písmeno d/ Tr. por., trestné stíhanie nemožno začať, a ak už bolo začaté nemožno v ňom pokračovať a musí byť zastavené, ak je vedené proti tomu, kto zomrel alebo bol vyhlásený za mŕtveho.

	Preskúmaním na vec sa vzťahujúceho spisu som zistil, že poverený príslušník  PZ v danej trestnej veci vykonal dostatočné penzum dôkazov, na podklade obsahu ktorých je možné o veci rozhodnúť.

V pertraktovanej veci je objektívnou stránkou skutkovej podstaty vyrúbanie celkovo 8 drevín nad rámec rozhodnutia jednak orgánu ochrany prírody a jednak pozemkového  spoločenstva. Z vykonaného dokazovania je zrejmé, že týchto skutkov sa dopustil obvinený XXXXX, ktorý však dňa 29.7.2015 zomrel. 

Z tohto dôvodu je ďalšie vedenie trestného stíhania neprípustné a preto som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Matúš Sarvaš
prokurátor